După ce ieri au avut loc percheziții la punctul de lucru din Brazi a companiei J. Christof E&P Services, care desfășoare activități conexe exploatării „petrolului și gazelor naturale”, reprezentanții societății au transmis următorul punct de vedere:
”În data de 28 mai 2024 ne-au fost solicitate de către ofițerii Direcției de Investigare a Criminalității Economice din IGPR o serie de documente pe care le-am pus la dispoziție, manifestând toată transparența și deschiderea pentru cooperarea cu autoritățile.
De altfel, am procedat în mod similar și pe parcursul anului trecut, cu ocazia controalelor Direcției Generale de Administrare a Marilor Contribuabili și Direcției Generale Antifraudă, investigații care s-au finalizat în luna martie a acestui an prin semnalarea unor neconcordanțe pe care le-am remediat, conform legii, si prin plata unei amenzi, astfel că în prezent sunt achitate toate datoriile către statul român.
În legătură cu mențiunea încadrării activității noastre sub incidenta OUG 114, precizăm că suntem încadrați cu profilul construcții din anul 2022, așa cum este de altfel toată piața pe acest segment de activitate.
Compania J. Christof E&P Services, parte a grupului internațional Christof Industries, este cel mai mare furnizor de servicii în domeniul oil & gas din Europa de Sud-Est. Suntem prezenți în România din 2009 și avem aproximativ 2200 de angajați.
Ca și companie angrenată în proiecte importante, generator de locuri de muncă și un contributor responsabil la bugetul de stat, ne continuăm activitatea cu profesionalism și cu angajamentul ferm în respectarea legii și a eticii în afaceri”.